  Майя Бывальцева Ижкар тӧрлыкъёс шоръёзо но школалэсь азьвыл дышетонъя управлениосты огазеяны малпало. Кызьы веразы туннэ, 11-тӥ куарусёнэ, кар администрациын журналистъёслы, выльдӥськонлэн ужпумез – кивалтон аппаратэз возён понна коньдонэз шыръян. Кар администрацилэн тӧроезлэн мерлыко политикая воштӥсезлэсь ужзэ быдэсъясь Дмитрий Чистяков верамъя, оптимизаци школаос но нылпи садъёс вылын уз шӧдӥськы, соос азьвыл сямен ик ужзэс азьланьтозы. Воштӥськонъёс – ужасьёслэсь лыдзэс кулэстон – управлениослэн администрациосазы гинэ луозы. Шоръёзо но школалэсь азьвыл дышетон удысъёсын кивалтон сӧзнэтын туннэ 17 юридик огазеяськонъёс. Выльдӥськонъёс бере ньылзэ утьыны чакламын – со дышетонъя управление, методикая центр, огъя бухгалтерия но ресурсной центр. «Бухгалтериосты огазеяса, милям управлениосын бухгалтеръёслэн 121 но служащийёслэн 9 штатной огметсы (единицазы) кулэсмоз. Валтӥсез ужпум – коньдэтысь уксёез шыръян но со уксёез дышетсконниослы сётыны», - вераз Чистяков. Выльдӥськонлы луыса 55 миллион 77 сюрс манет шыръяськоз, со пӧлысь 43 миллион 200 сюрс манетэз – элькун коньдэтысь, 21 миллион 500 сюрс манетэз – муниципал. Кызьы пусйиз Ижкар администрациысь Дышетонъя управленилэн кивалтӥсез Светлана Петрова, шыръям коньдон дышетон юртъёсысь липетъёсты но бассейнъёсты тупатъяны, укноосты вошъяны, озьы и кулон-вылонзэс туала куронъёсъя тупатыны мыноз. Озьы ик милям огъя сӧзнэт луоз, сӧсыр нылпиосты будэтӥсь семьяослы юрттон. Ми пиналъёсты школалэсь азьвыл дышетонысен кутскыса, школаысь потытозязы нуом. Со сяна, ми муниципал ваньбурез зэмзэ но пайдалыко кутомы. Таӵе выльдӥськон улсын ми кык шоръёзо дышетсконниосын кык этажын интыосты бушатӥськомы – 95-тӥ лицейын но 78-тӥ школаын, со выль дышетон интыос кылдытыны луонлык сётоз. Ми ватсаса классъёс усьтом, профильной кабинетъёсты выльдомы но кӧнязэ ке пиналъёсты нырысетӥ сменае выжтом Светлана Петрова, Ижкар администрациысь Дышетонъя управленилэн кивалтӥсезОглом 5 сюрс 818 квадрат метр быдӟа 10 юртъёсты бушатыны чакламын. Али ужась дышетон ужъюртъёсты тупатъян понна выль кылдытэм ресурсной центр кылкутоз, та дыре со ужез нуо школаослэн но нылпи садъёслэн кивалтӥсьёссы. Кык управлениосты огазеян ужпумез 18-тӥ куарусёнэ Ижкар думалэн сессияз эскерозы. Ӵектосэз юнматӥзы ке, огазеян ужез 2019-тӥ ар кутсконын йылпумъяны малпало. Тодэ вайытом, азьвылгес Ижкарын егитъёсын ужанъя но физкультурая но спортъя управлениосты огазеязы.  Тегъёс: Дышетон Ижкар Удмуртия оптимизация нылписад школаос экономиканоконьдон  